**OBEC DEDINA MLÁDEŽE**

**VŠEOBECNE ZÁVÄZNÉ NARIADENIE**

**OBCE DEDINA MLÁDEŽE**

**č. 1/2015**

**o trhovom poriadku a o predaji výrobkov a poskytovaní služieb na trhových miestach na území obce Dedina Mládeže**

Obecné zastupiteľstvo obce Dedina Mládeže na základe ust. § 6 ods. 1 a § 11 ods. 4 písm. g) zákona SNR č. 369/1990 Zb. o obecnom zriadení v platnom znení, ust. § 3 ods. 8, § 5 ods. 1, § 7 ods. 1 zákona č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších právnych predpisov (ďalej len „zákon o trhových miestach“) a v nadväznosti na ust. § 22 ods.1 písm. a) zákona č. 250/2007 Z. z. o ochrane spotrebiteľov sa uznieslo na tomto všeobecne záväznom nariadení:

# Čl. 1

**Úvodné ustanovenie**

Toto všeobecne záväzné nariadenie (ďalej len „VZN“) upravuje podmienky predaja výrobkov a poskytovania služieb na trhových miestach v katastrálnom území obce Dedina Mládeže, najmä druh predávaných výrobkov a poskytovaných služieb, ktorých predaj a poskytovanie je na trhových miestach na území obce Dedina Mládeže povolené, druh, obdobie konania a rozsah príležitostných trhov na území obce Dedina Mládeže, trhové dni, predajný a prevádzkový čas,  technické, prevádzkové a estetické podmienky stánku s trvalým stanovišťom, označenie predávajúceho a ďalšie skutočnosti dôležité z hľadiska obce Dedina Mládeže.

**Čl.** **2**

**Trhové miesta na území obce**

1. V obci Dedina Mládeže sú určené nasledovné trhové miesta:

- Námestie 4. Apríla,

- veľká sála a/alebo vestibul budovy kultúrneho domu so súp.č.6 na Námestí 4.apríla,

- pri príležitosti konania spoločenských podujatí: verejné priestranstvo – futbalové

ihrisko v obci Dedina Mládeže,

* časť budovy pre šport a rekreačné účely so súp.č.231,
* časť budovy skladu hasičského výzbroja so súp. č.219.

2. Povolenie na predaj výrobkov a/alebo poskytovanie služieb na trhovom mieste vydá správca

trhového miesta.

3. Na určených trhových miestach sa môžu predávať výrobky a poskytovať služby, ktoré sú

vymedzené v trhovom poriadku.

4. Na trhových miestach obce Dedina Mládeže sa stanovujú nasledovné trhové dni, predajný a prevádzkový čas :

* pondelok: od 7.30 hod. do 15.30 hod.
* utorok: od 7.30 hod. do 15.30 hod.
* streda: od 7.30 hod. do 17.00 hod.
* štvrtok: od 7.30 hod. do 15.30 hod.
* piatok: od 7.30 hod. do 14.00 hod.

5.Výnimku z čl. 2 tohto VZN môže udeliť starosta obce Dedina Mládeže.

# Čl. 3

**Trhový poriadok**

1. Pre trhové miesto je správca trhového miesta povinný vypracovať trhový poriadok, ktorý schvaľuje a vydá obec Dedina Mládeže formou všeobecne záväzného nariadenia.

# Čl. 4

**Správa trhových miest**

1. Správu trhových miest na území obce vykonáva obec Dedina Mládeže, so sídlom Obecný úrad Dedina Mládeže, Nám. 4. Apríla č.7/8, PSČ 946 03 Dedina Mládeže, telefón: 035/7779 131.

# Čl. 5

**Druh predávaných výrobkov a poskytovaných služieb na trhových miestach a povinnosti predávajúcich**

1**.** Na trhových miestach obce Dedina Mládeže sa povoľuje predávať nasledovný tovar a výrobky**:**

1.1.Produkty rastlinného pôvodu:

1. ovocie a zelenina, musí vyhovovať hygienickým požiadavkám podľa platných predpisov predaja,
2. pekárske a cukrárske výrobky od oprávnených výrobcov, pri zabezpečení hygienických podmienok podľa platnej legislatívy,
3. iné originálne balené potravinárske výrobky od oprávnených výrobcov pri zabezpečení hygienických podmienok podľa platnej legislatívy,
4. predaj húb podľa § 5 zákona č. 178/1998 Z. z.
5. malé množstvá prvotných produktov rastlinného pôvodu.

Za malé množstvo prvotných produktov rastlinného pôvodu možno považovať množstvo, ktoré prvovýrobca priamo predáva konečnému spotrebiteľovi, ak ide ročne o:

- zrno obilnín, množstvo do 200 kg,

- zrno pohánky, ciroku, prosa a kultúrnych druhov láskavca, množstvo do 100 kg,

- suché strukoviny, množstvo do 100 kg,

- olejniny, množstvo do 100 kg,

- konzumné zemiaky, množstvo do 2000 kg,

- hlúbovú zeleninu, množstvo do 500 kg, a ak ide o kapustu, množstvo do 2 000 kg,

- plodovú zeleninu, množstvo do 200 kg,

- koreňovú zeleninu, množstvo do 50 kg,

- cibuľovú zeleninu, množstvo do 100 kg,

- strukovú zeleninu, množstvo do 50 kg,

- listovú zeleninu, množstvo do 20 kg,

- jadrové ovocie, množstvo do 1000 kg,

- kôstkové ovocie, množstvo do 500 kg,

- bobuľové ovocie, množstvo do 100 kg,

- škrupinové ovocie, množstvo do 100 kg,

- byliny, množstvo do 10 kg,

- pestované huby, množstvo do 20 kg, za predpokladu, že predávajúci má platné

„Osvedčenie o znalosti húb“,

1. lesné plody, po predložení potvrdenia o súhlase k ich odberu od príslušného vlastníka, alebo správcu pozemku.

1.2. Produkty živočíšneho pôvodu:

1. prvotné produkty živočíšneho pôvodu:

* včelie produkty od prvovýrobcov zaregistrovaných na regionálnej veterinárnej a potravinovej správe v Komárne „ ďalej len RVPS“. Malé množstvo včelieho medu je množstvo z vlastnej produkcie včelára priamo predané konečnému spotrebiteľovi, ktoré zodpovedá obvyklej spotrebe medu v domácnosti konečného spotrebiteľa. Med môže dodávať len včelár – prvovýrobca, ktorý je držiteľom včelstiev, vykonáva zber a balenie medu vo vlastných priestoroch,
* malé množstvá vajec od prvovýrobcov zaregistrovaných na RVPS v Komárne, najviac 60 ks netriedených jednému spotrebiteľovi/ 1 týždeň. Dátum minimálnej trvanlivosti vajec v malých množstvách je 28 dní od znášky a musia byť predané konečnému spotrebiteľovi do 21 dní od dátumu znášky. V mieste predaja musí byť informácia o tom, že ide o netriedené vajcia, identifikácia prvovýrobcu, informácia o dátume znášky, dátume minimálnej trvanlivosti a odporúčanie pre spotrebiteľa o spôsobe skladovania po nákupe v chlade,
* malé množstvá rýb od prvovýrobcov zaregistrovaných na RVPS v Komárne, pri jednotlivom priamom nákupe konečným spotrebiteľom v hodnote najviac 20 eur. Ryby môžu byť živé, zabité, vykrvené, vypitvané, bez hlavy a plutiev, chladené, alebo mrazené vopred nebalené, prvovýrobca nesmie malé množstvá rýb krájať, filetovať, vykosťovať, sťahovať z kože, rezať, spracúvať, baliť, musí zabezpečiť minimálne hygienické požiadavky na úpravu a manipuláciu, chladenie podľa nariadenia s ohľadom na ochranu pred kontamináciou. Predaj živých trhových konzumných rýb predajca pred začatím predaja ohlási na RVPS v Komárne,
* malé množstvo mäsa z hydiny a z králikov od prvovýrobcov zaregistrovaných na RVPS v Komárne, mäso musí pochádzať zo zdravej hydiny a zdravých králikov z vlastného chovu, v ktorom musia byť hydina, alebo králiky zabité. Chovateľova ročná produkcia nesmie prekročiť 10 000 kusov hydiny a 2 500 kusov králikov. Hydinu a králikov môže prvovýrobca len zabiť a jatočne opracovať, očistiť, vychladiť, alebo zmraziť a vložiť do vhodného prepravného kontajnera, zabitú hydinu a králiky nemožno na farme deliť, porciovať, vykosťovať ani akokoľvek spracúvať, alebo baliť. Na etikete, alebo visačke pripevnene ku každému telu musia byť čitateľné údaje o pôvode mäsa (meno, priezvisko, adresa prvovýrobcu, obchodné meno a adresa prevádzkovateľa, ktorý je podnikateľom). V mieste predaja musí byť upozornenie pre kupujúcich o tom, že mäso nie je veterinárne prehliadnuté a je určené na spotrebu v domácnosti spotrebiteľa po tepelnej úprave,

1. mäso a mäsové výrobky zo schválených potravinárskych prevádzok, alebo registrovaných maloobchodných predajní pre produkty živočíšneho pôvodu, v zariadeniach schválených na tento účel príslušnými orgánmi verejného zdravotníctva,
2. mlieko a mliečne výrobky zo schválených potravinárskych prevádzok, alebo registrovaných maloobchodných predajní pre produkty živočíšneho pôvodu, v zariadeniach schválených na tento účel príslušnými orgánmi verejného zdravotníctva,
3. vajcia, triedené a označené, ktoré pochádzajú zo schválených potravinárskych prevádzok a pri ich predaji sú zabezpečené hygienické požiadavky podľa platných predpisov,
4. iné originálne balené potravinárske výrobky od oprávnených výrobcov pri zabezpečení hygienických podmienok podľa platnej legislatívy v zariadeniach schválených na tento účel príslušnými orgánmi verejného zdravotníctva,

1.3.Ostatný spotrebný tovar a výrobky:

a) spotrebné výrobky – knihy, denná a periodická tlač, drobné umelecké predmety a drobné remeselné výrobky – sezónne ozdobné a úžitkové predmety k veľkonočným a vianočným sviatkom, pamiatke zosnulých alebo iným príležitostiam,

b) sklo, porcelán, keramika.

2. Na trhových miestach v obci Dedina Mládeže možno poskytovať služby v zmysle ustanovenia § 8 zákona o trhových miestach a to:

a) pohostinské a reštauračné služby, rýchle občerstvenie a stravovanie,

b) brúsenie nožov, nožníc a nástrojov,

c) oprava dáždnikov,

d) oprava a čistenie obuvi,

e) výroba kľúčov.

3. Spotrebné výrobky, najmä textilné výrobky, odevné výrobky, obuv, domáce potreby,

elektrotechnické výrobky, drobný tovar, papierenské výrobky, kozmetika, drogériový tovar a

hračky, sa môžu predávať len na trhových miestach a v predpísanom čase.

4. Elektrotechnické výrobky, ktoré sú určené na napájanie z elektrickej siete, sa môžu predávať iba

na trhových miestach, v ktorých sú vytvorené podmienky na bezpečné vyskúšanie ich

funkčnosti.

5. Športové potreby sa môžu predávať iba na trhových miestach v pojazdných predajniach.

6. Predávajúci sú povinní dodržiavať zásady zákona č. 272/1994 Z. z. o ochrane zdravia ľudí v znení neskorších predpisov a všetkých súvisiacich predpisov, udržiavať miesto predaja výrobkov a poskytovania služieb v čistote, po skončení predaja zanechá predajné miesto čisté a upratané.

7. Predávajúci na trhovom mieste je povinný:

* Označiť svoje predajné miesto podľa osobitných predpisov (podľa § 30 ods. 1 zákona č. 455/1991 Zb. v znení neskorších predpisov).
* Dodržiavať trhový poriadok trhoviska a príležitostného trhu.
* Používať elektronickú registračnú pokladnicu podľa osobitných predpisov.
* Udržiavať miesto predaja výrobkov a poskytovania služieb v čistote, po skončení predaja zanechať predajné miesto čisté a upratané.
* Tovar označiť viditeľne cenovkami, predávajúci nesmie o tovare nepravdivé údaje (v zmysle § 15 zákona č. 18/1996 Z. z. o cenách v znení neskorších predpisov a § 12 zákona č. 634/1992 Zb. o ochrane spotrebiteľa v znení neskorších predpisov).
* Vykonávať pri predaji váženého tovaru váženie spôsobom umožňujúcim spotrebiteľovi kontrolu správnosti váženia.
* Vyradiť z predaja potraviny skazené, vzbudzujúce odpor alebo inak poškodené, deformované, znečistené chemicky alebo mikrobiologicky narušené, neznámeho pôvodu.

1. Suroviny a poľnohospodárske výrobky musia byť zdravotne nezávadné, schválené RVPS Komárno, nesmú byť umiestnené priamo na zemi, okrem zemiakov, hlávkovej kapusty, melónov a koreňovej zeleniny. Počas predaja musia byť potraviny chránené pred znečistením a vonkajšími vplyvmi. Zelenina, zemiaky, lesné plody musia byť očistené, zbavené hliny a zvädnutých častí. Ovocie musí byť akostne triedené a počas predaja uložené v debnách, alebo v košíkoch, prípadne vyložené na stole.
2. Predávajúci je povinný používať ciachované váhy, miery a závažia a mať dostatok obalového materiálu, zodpovedajúceho hygienickým predpisom. Vykonávať pri predaji váženého tovaru váženie spôsobom umožňujúcim spotrebiteľovi kontrolu správnosti váženia.
3. Šišky a čačinu v neupravenom stave je dovolené predávať na základe potvrdenia o ich nadobudnutí.
4. Dovolené je predávať vlastné po domácky spracované drobné kuchynské potreby z dreva, košikárske výrobky a ostatné podomácky vyrobené výrobky, napr. z prútia.
5. Oprávnenie na podnikanie a doklad o nadobudnutí tovaru podľa § 5 ods. 4 písm. a) a b) zákona

178/1998 Z. z. sa nevyžadujú, ak ide o predaj vlastných použitých výrobkov fyzickými osobami

medzi sebou v primeranom množstve a o predaji rastlinných a živočíšnych výrobkov z vlastnej

drobnej pestovateľskej alebo chovateľskej činnosti alebo lesných plodín fyzickými osobami.

13**.** Osoba oprávnená predávať rastlinné a živočíšne výrobky na trhových miestach z vlastnej

pestovateľskej alebo chovateľskej činnosti, alebo lesné plodiny, je povinná predložiť orgánom dozoru na ich požiadanie doklad o nadobudnutí predávaného tovaru, ak tie nadobudnú podozrenie, že predávané výrobky pochádzajúce inej ako vlastnej drobnej pestovateľskej alebo chovateľskej činnosti, alebo doklad o oprávnenom nadobudnutí predávaných lesných plodín (nie starší ako 1 rok).

14**.**Fyzická osoba predávajúca rastlinné a živočíšne výrobky z vlastnej pestovateľskej alebo

chovateľskej činnosti, alebo lesné plodiny, je povinná poskytnúť orgánom dozoru na ich požiadanie

vysvetlenie o pôvode tovaru, ak tie nadobudnú podozrenie, že predávané výrobky pochádzajú z inej

ako z vlastnej pestovateľskej alebo chovateľskej činnosti.

1. Predávajúci je povinný sa pri užívaní vyhradeného miesta riadiť pokynmi správcu trhového miesta.
2. Predávajúci je povinný najmä zaplatiť nájomné za užívanie verejného priestranstva na trhovom mieste v zmysle platného všeobecne záväzného nariadenia obce o dani za užívanie verejného priestranstva, prípadne iných vnútorných noriem obce Dedina Mládeže.
3. O zaplatení poplatku správca trhoviska vystaví doklad o zaplatení označený dátumom. Doklad o zaplatení je platca povinný ponechať si u seba za účelom kontroly.

# Čl. 6

**Zákaz alebo obmedzenie predaja niektorých výrobkov**

**1**. Na trhových miestach na území obce Dedina Mládeže je zakázané predávať okrem tovarov vymedzených v ustanovení § 6 zákona o trhových miestach:

* mlieko a mliečne výrobky, okrem prípadov, kedy ich predaj bude povolený rozhodnutím príslušného regionálneho úradu verejného zdravotníctva a orgánom dozoru, (mliečne automaty),
* kačacie a husacie vajcia,
* výrobky z vajec,
* mäso jatočného hovädzieho dobytka, ošípaných, teliat, kôz a kozliat, vrátane vnútorností a výrobkov z nich, mäso a výrobky z domácich zakáľačiek, mäso drobných zvierat a zveriny, masť,
* lahôdkarské výrobky, cukrárenské výrobky, tovar mimo územia trhoviska a na priľahlých komunikáciách,
* z prívesu a nákladných áut s výnimkou zemiakov na zimné uskladnenie – takýto predaj je viazaný na povolenie obce.

**2.** Na predaj živých zvierat RVPS v Komárne vydá súhlasné stanovisko, ak budú splnené minimálne požiadavky týkajúce zdravia a dobrých životných podmienok zvierat:

1. Predávané zvieratá musia byť klinicky zdravé, čo musí byť potvrdené vo veterinárnom osvedčení, ktoré vydá súkromný veterinárny lekár v mieste pôvodu zvierat.
2. Psy a mačky staršie ako 3 mesiace musia byť vakcinované proti besnote v súlade s § 17, ods. 5 zákona č. 39/2007 Z. z. o veterinárnej starostlivosti v znení neskorších predpisov, záznam o tom musí byť uvedený v očkovacom preukaze.
3. Zriaďovateľ trhového miesta vedie najmenej počas jedného roka evidenciu o predajcoch živých zvierat, druhoch a počtoch predávaných zvierat.
4. Predajca je v zmysle § 37 zákona č. 39/2007 Z. z. o veterinárnej starostlivosti v znení neskorších predpisov povinný ohlásiť činnosť na RVPS Komárno.
5. Z pohľadu dobrých životných podmienok a ochrany zvierat je potrebné zabezpečiť dodržiavanie ustanovení § 22 (ochrana zvierat) zákona č. 39/2007 Z. z. v platnom znení, najmä:

* napájanie a kŕmenie zvierat podľa druhu a kategórie zvierat,
* vhodné ustajnenie zvierat podľa druhu a kategórie zvierat – ochrana proti nepriazni počasia, voľnosť pohybu,
* kontrolu zvierat, v prípade potreby ošetrenie zvierat,
* ďalšie požiadavky.

3.Na trhových miestach na území obce Dedina Mládeže je zakázané:

* manipulovať s predajnými miestami bez súhlasu správcu trhového miesta,
* predávať tovar mimo predajného zariadenia (trhového miesta),
* prevádzkovať hazardné hry a zúčastňovať sa na týchto hrách.

**Čl. 7**

**Orgány dozoru a sankcie**

1. Predaj na trhových miestach riadi obec Dedina Mládeže v súlade s VZN a trhovým poriadkom a vykonávaním dozoru nad dodržiavaním tohto VZN a trhového poriadku.
2. Dozor nad dodržiavaním zákona o trhových miestach tohto VZN a kontrolu predaja na trhových miestach v obci Dedina Mládeže vykonávajú orgány ustanovené v § 12 ods. 1 zákona o trhových miestach.
3. Orgány dozoru sú oprávnené ukladať sankcie za porušenie povinností uvedených v zákone o trhových miestach v zmysle § 12 zákona o trhových miestach.

**Čl. 8**

**Priestupky**

1. Priestupky podľa zákona o trhových miestach sú ustanovené v § 13 zákona o trhových miestach.

**Čl. 9**

**Záverečné ustanovenia**

1. Návrh tohto VZN vyvesený na úradnej tabuli a zverejnený na webovom sídle obce [www.obecdedinamladeze.sk](http://www.obecdedinamladeze.sk) : 23. marca 2015 do 5. júna 2015.
2. Toto VZN schválilo Obecné zastupiteľstvo v Dedine Mládeže dňa 5. júna 2015, Uznesením č. 22/2015 bod B/1.
3. VZN bolo vyhlásené vyvesením na úradnej tabuli a zverejnením na webovom sídle obce [www.obecdedinamladez.sk](http://www.obecdedinamladez.sk) dňom 8. júna 2015.
4. Zmeny a doplnky tohto VZN schvaľuje Obecné zastupiteľstvo v Dedine Mládeže.
5. Toto VZN nadobúda účinnosť 15 dňom od vyvesenia na úradnej tabuli obce Dedina Mládeže.

................................................

**Obec Dedina Mládeže**

**Mgr. Ing. Gabriela Gönczölová**

starostka obce